Overlevde drapsforsøk, får ikke støtte av sin egen forfatterforening
Forfatteren Salman Rushdie overlevde et attentat i 2022. Nå er han i sentrum for en opphetet debatt i britiske The Royal Society of Literature.  The Royal Society of Literature (RSL) er i krise. Medlemmene er i opprør mot hva de mener er en egenmektig og autokratisk ledelse, skriver The Times. I forfatterforeningen pågår en hissig strid om alt fra sensur og ytringsfrihet til foreningens litterære sjel. Midt i striden står den britiske forfatteren Salman Rushdie. 2. august 2022 ble Rushdie forsøkt drept med kniv under en scenesamtale i New York. Attentatet skjedde over 30 år etter at han fikk en fatwa mot seg i kjølvannet av romanen «Sataniske vers» (1988). RSLs president, Booker-prisvinner Bernardine Evaristo, kom nylig med en uttalelse som vekker oppsikt og avsky. Kamp for ytringsfriheten I februar sa hun at RSL skal være en stemme for litteraturen, ikke talerør for de 700 medlemmene. Å være et talerør for medlemmene er «et farlig og uholdbart konsept», mente hun.  Evaristo sier at ledelsen selvfølgelig støtter ytringsfrihet. Men «RSL skal ikke velge side i forfatternes kontroverser og problemer, men må være upartisk». Det skrev hun i en kronikk i The Guardian.  – Stiller Royal Society of Literature seg «upartisk» til drapsforsøk? (Spør for en venn), parerte Salman Rushdie på X.  Møtene i foreningen har også skapt debatt. Forfatter Karin Altenberg reagerte på amper atmosfære og dårlig stemning da Salman Rushdie ble nevnt på et medlemsmøte i november.  – At temaet ytringsfrihet skal være feil å ta opp, gjør meg trist, sier Altenberg ifølge The Times. Massiv støtte Konflikten har fått stor oppmerksomhet i britisk presse. Reaksjoner til støtte for Rushdie rant inn på X: «Ikke å støtte Rushdie, som har vært offer for en fatwa og et terroristangrep, er avskyelig», skriver en kritiker.  Salman Rushdie overlevde attentatet i 2022, men mistet et øye og førligheten i en arm. Nå skriver han om den traumatiske hendelsen i en ny bok. 16. april kommer «Kniv. Refleksjoner etter et drapsforsøk.»  Forrige helg ble Rushdie tildelt Den norske Forfatterforenings ytringsfrihetspris 2023. Han har fått flere internasjonale priser for sin kamp for ytringsfriheten. Skuffende  – Denne holdningen til The Royal Society of Literature er både oppsiktsvekkende og skuffende, sier Knut Olav Åmås.  Han er direktør i Stiftelsen Fritt Ord og tidligere kultur- og debattredaktør i Aftenposten.  – Tror de at det er mulig å stille seg «nøytrale» til et drapsforsøk på den forfatter i verden som fremfor alle er blitt et symbol på kampen mot totalitære bevegelser? spør Åmås. Han sier organisasjonen kanskje tror at de agerer prinsipielt ved «ikke å ta stilling».  – Resultatet er en prinsippløshet og unnfallenhet vi burde slippe å se fra intellektuelle og kunstnere i en situasjon der trusler og terror knebler og kveler frie ytringer, også forfatteres. Dette krever tydelighet, ikke feighet, mener han. Viker unna Bernardine Evaristos kommentarer kom etter at medlemmer har anklaget henne for sensur og kansellering. Manglende støtte til truede forfattere bekymrer flere.  Tidligere president Marina Warner er blant kritikerne. Ifølge The Times har Warner sagt at RSL ikke vil støtte Rushdie fordi noen kunne bli «fornærmet».  Medlemmer av RSL frykter at kunstnerisk kvalitet kastes på båten til fordel for mangfold og inkludering. De mener de er vitne til et en unik og verdifull institusjon i hjertet av nasjonens kulturelle liv, blir ødelagt.  Stemningen ble ekstra dårlig før jul. Da ble foreningens eget julenummer stanset. En artikkel skrevet av to medlemmer om utfordringene ved å være skribent i Palestina, ble fjernet. Mange antar dette handler om at foreningen ikke vil ta stilling i «politiske spørsmål».   – Forsøk på sensur. En handling som bryter med grunnleggende litterære verdier, skrev 15 prominente forfattere i et åpent brev til RSL.  Hevder seg misforstått RSL på sin side mener de er offer for en desinformasjonskampanje.  Aftenposten har stilt president Bernardine Evaristo en rekke spørsmål. De er ikke besvart, men RSL har sendt Aftenposten en generell uttalelse  som er gitt til alle medier.  Der gir styret i forfatterforeningen ledelsen sin fulle støtte. Styret mener at lederne er blitt urettferdig kritisert i pressen og i sosiale medier. Da Salman Rushdie ble knivstukket i 2022, fordømte RSL, også presidenten, angrepet, påpeker de. Styret understreker også at RSL støtter ytringsfriheten. De vil også arbeide for at alle medlemmer i organisasjonen skal føle seg representert. Samtidig vil de sikre et trygt og respektfullt arbeidsmiljø, heter det.
Forfatter Salman Rushdie står i sentrum for en debatt i The Royal Society of Literature.  Foreningens president, Bernardine Evaristo, viker unna å gi støtte til Rushdie, som ble utsatt for et drapsforsøk i New York i 2022. Hun sier foreningen ikke skal velge side i forfatternes kontroverser og problemer, men være upartisk. Evaristos holdning har skapt uro. Medlemmer mener den truer ytringsfriheten.